Ramaphosa: ‘Guptas sal nie vervolging kan vryspring’Adjunkpresident Cyril Ramaphosa (Foto: GCIS) Adjunkpres. Cyril Rhamaphosa het gesê die omstrede Gupta-familie sal nie die Suid-Afrikaanse gereg kan ontsnap indien die bewerings van staatskaping bewys word nie, selfs as hulle hul bates verkoop in ŉ poging om uit die land te vlug. Ramaphosa het dié uitsprake Woensdag in die Nasionale Vergadering gemaak waar hy vrae van LP’s beantwoord het. “Duidelik sal alles wat aan die gebeur is nie die ondersoek van die kommissie wat op die been gebring gaan word, kan vryspring nie. Hierdie kwessie sal op die een of ander manier hanteer word, dit sal nie net onder die mat ingevee word nie,” het Ramaphosa gesê. Hy het gerugte dat hy kennis het van die Guptas se handelinge ontken. “Enige kennis wat ek het oor die beweerde invloed van ŉ sekere familie by Eskom het ek uit gepubliseerde berigte oor die aangeleentheid gekry. Dit sluit die staatskapingverslag in, asook verskeie berigte wat deur ondersoekende joernaliste gepubliseer is.” Dit het vandeesweek aan die lig gekom dat die Gupta-familie die maatskappy Tegeta Exploration and Resources, die nuuskanaal African News Network (ANN7) en die koerant The New Age (TNA) verkoop het. Tegeta is aan ŉ maatskappy in Switserland verkoop vir nagenoeg R3 miljard. The New Age en ANN7 is vir sowat R450 miljoen verkoop. Ramaphosa het gesê hy is seker pres. Jacob Zuma sal ŉ kommissie van ondersoek op die been bring om die bewerings van staatskaping te ondersoek. Hy het by LP’s gepleit om vir Zuma “tyd en spasie” te gun om dit te doen. Hy het ook ontken Zuma en sy regering beskerm die Guptas. “Niemand, geen familie, is bo die wet verhewe nie. Ek wil wegdoen met die mite dat sommige mense die beskerming van die staat geniet.”